Anno Domini millesimo ducentesimo sexagesimo quarto statuta sunt haec apud Cistercium in Capitulo generali. 1.  Statuit et ordinat Capitulum generale quod diffinitio anno praeterito edita de pueris abbatum ad Capitulum generale venientibus et Cistercium ingredientibus, penitus revocatur ; illa vero diffinitio olim edita, quae 5a distinctione, 8° capitulo continetur, inviolabiliter observetur. 2.  Cum inter alia quibus hodie per invisibilem spiritalis nequitiae astutiam Ordo noster concutitur et turbatur, etiam super decima et centesima solvenda ad mandatum Summi Pontificis graviter et contra libertates nostras et indulgentias impetatur, pro communi commodo Ordinis universi statuit et ordinat Capitulum generale ut duo abbates, videlicet de Firmitate et de Eleemosyna laborem et onus assumant eundi ad Curiam, si necesse fuerit, et necessitates ac paupertatem Summo Pontifici exponendi ; quorum potestatem ad agendum, defendendum ac impetrandum sub istis duobus articulis restringit et limitat Capitulum generale, ut videlicet in iis quae ad decimam ac centesimam pertinent, excepto quod nec dare nec promittere, nec ipsum Ordinem obligare, vel aliquod mutuum contrahere praeter trecentas libras Turonenses, quas eis pro expensis concedit Capitulum generale, habeant potestatem. Si vero contingeret quod supra dictam summam eos oporteret aliquid expendere pro conductu, et etiam alicui aliquid promittere pro contractu mutui supradicti, ad hoc totum solvendum quibus solvendum fuerit vult obligari Capitulum generale et teneri. Ceterum quia nonnulli abbates, qui fuerunt in hoc generali Capitulo, sunt extra fines regni Franciae constituti, vult et concedit Capitulum generale, ut sicut in isto negotio nobis communicant in expensis, sic si in suis partibus et consimilibus contingere eos impeti vel turbari, a nobis eis efficaciter succurratur, et si contingeret quod dicti abbates in equitaturis vel rebus aliis, sine quibus eorum legatio expleri non potest, damnificarentur, tenetur eisdem refundere Capitulum generale. 3.  Pro sanctissimo patre nostro et sanctae romanae Ecclesiae Summo Pontifice, et pro bono statu Ecclesiae sanctae Dei dicantur tres missae, una de Spiritu Sancto, alia de Beata Virgine, alia de pace, a singulis sacerdotibus Ordinis universi ; a singulis vero monachis qui non sunt sacerdotes, nec non ab unaquaque monialium de Ordine : *Veni Creator, Pater noster, Deus qui corda fidelium, Salve Regina*, collecta *Concede misericors Deus* ; a singulis autem conversis *Miserere mei Deus, Pater noster, Ave Maria*, usque ad instantem Resurrectionem Domini, dicatur omni die per Ordinem universum. 4.  Ad petitionem venerabilis patris domini Guidonis tituli Sancti Laurentii in Lucina presbyteri cardinalis, conceditur abbati Sancti Pastoris quod remaneat primo anno quo tenetur, ita quod secundi tantum anno veniat sicut debet. 5.  Petitio nobilis viri domini decani de Ursecia de concedendo sibi monacho de monasterio Francarum Vallium pro confessore et capello, dum erit in exercitu contra paganos, exauditur. Hoc idem conceditur episcopo Agathensi qui petit conversum de Fonte frigido sibi dari. 6.  Ad petitionem venerabilium patrum nostrorum domini Ioannis episcopi Portuensis et domini Guidonis tituli Sancti Laurentii in Lucina presbyteri cardinalis, Ordinis defensorum, conceditur quod in abbatia Casaemarii conversi recipiantur, non obstante inhibitione edita olim a Capitulo generali. 7.  Petitio abbatis de Columna qui petit fieri anniversarium dominae Ioannae de Castellaria et Luciae dominae de Bello monte, in domo propria, exauditur. 8.  Ab petitionem abbatum de Provincia conceditur a Capitulo generali, ut fiat festum beatae Marthae in provincia Arelatensi, Aquensi et Narbonensi cum XII lectionibus et missa, in omnibus domibus monialium Ordinis nostri, et fiat officium sicut in ecclesia in qua sepultum est corpus eius. 9.  Petitio abbati Sancti Pastoris qui petit fieri in domo sua anniversarium fundatorum suorum, et solemniter festum sancti Pastoris in domo sua, exauditur. 10.  Petitio reverendi patris domini B[erengarii] Elenensis episcopi de habendo monacho confessore et duobus conversis de provincia Narbonensi, quos abbates sui viderint expedire, dummodo honestis deputentur officiis, exauditur. 11.  Petitio abbatis de Bonitate Dei qui petit fieri in domo sua anniversarium fundatorum suorum solemniter in conventu, exauditur. 12.  Petitio abbatis de Stella qui petit fieri in domo sua anniversarium Agapae quondam comitissae Castri arrandi et fundatorum suorum solemniter in conventu, exauditur. 13.  Petitio abbatis de Albiniaco qui petit fieri in domo sua anniversarium fundatorum suorum solemniter in conventu, exauditur. 14.  Querela abbatis Casae novae in Lombardia contra abbatem de Palude, Sancti Andreae de Sexto et Peronalli abbatibus committitur in plenaria Ordinis potestate pacificanda, etc., et quid inde, etc. 15.  Querela abbatis de Garda Dei contra abbatem de Sancto Marcello committitur abbatibus de Petrosa et de Loco Dei et de Salvanio in plenaria Ordinis potestate, etc., ut supra. 16.  Querela abbatis de Loco Dei contra abbatem de Bonacumba, committitur abbatibus patribus, etc., ut supra. 17.  Querela abbatis de Benedictione Dei contra abbatem Vallis benedictae committitur abbatibus de Cassania et de Septem fontibus in plenaria Ordinis potestate, etc. 18.  Querela [abbatis] Sancti Salvatoris de Monte amiato contra abbatem Sancti Galgani Ulterani dioecesis committitur abbatibus Sancti Martini de Viterbio, Sancti Salvatoris de Perusio in plenaria Ordinis potestate, etc. 19.  Querela abbatis Villae longae contra abbatem Fullentii committitur abbatibus Calercii et Bonifontis, etc. 20.  Querela abbatis de Senona contra abbatem de Pontio committitur abbatibus Sancti Sebastiani et de Palatiolis et de Marmosolio in plenaria Ordinis potestate, etc. 21.  Querela abbatis Sacri portus contra abbatem Ursicampi committitur abbatibus de Charoliloco et Sacrae cellae in plenaria Ordinis potestate, etc. 22.  Querela Ioannis Eduensis contra abbatem Caricampi committitur abbatibus de Longo villari et de Balanciis in plenaria Ordinis potestate, etc. 23.  Querela abbatis de Scala Dei contra abbatissam de Pulchro visu committitur abbatibus de Ponte alto et de Rivero pacificanda, etc., ut supra. 24.  Inspectio loci in quo fundare intendit abbatiam monachorum nobilis vir Otho comes de Orlando committitur de Walsass et de Plaz abbatibus in plenaria Ordinis potestate, etc. 25.  Inspectio abbatiae monialium Sancti Clementis de Toleto committitur abbatibus de Saltibus albis et Vallis Ecclesiarum in plenaria Ordinis potestate, et sit filia Cistercii, et quid inde, etc. 26.  Inspectio prioratuum de Enola Sancti Salvatoris in parrochia Sancti Ioannis Perpiniani quos reverendus pater Elnensis episcopus vult incorporare Ordini, committitur abbatibus Fontis frigidi et Vallis de bona in plenaria Ordinis potestate, qui ad locum, etc., et inde fiat abbatia et sit filia Fontis frigidi. 